कुसहा त्रासदीसं उजड़ल लोककेँ बसेबाक ध्यानमे रखैत मुख्यमंत्री नीतीश कुमार पहिलेसं नीक कोसी बनेबाक संकल्प लेलनि। पुनर्वासक योजना बनाओल गेल। 19 मई 2010 केँ बिहारक मुख्यमंत्री कोसी पुनर्वास आ पुननिर्माण योजनाक उद्घाटन केलनि मुदा इ उपलब्धि केँ संतोषजनक नहि मानलजा सकैत अछि। अखुनका दिनक रिपोर्ट केँ देखी तऽ उपलब्धि 20 प्रतिशतक लगभग सेहो नहि देखाइत अछि। 25,958 लोककेँ घरक देबाक लक्ष्य निर्धारित कएल जाहिमे अखन धरि मात्र 4260 घरक निर्माण पूर्ण भऽ गेल अछि। 23,663 लाभुककेँ बैंक एडवाइस निर्गत कएल गेल अछि जाहिमे 20,072 लाभुक द्वारा राशि निकाओल जा चुकल अछि। 17,153 केर निर्माण कार्य विभिन्न चरणमे चलि रहल अछि। एहिमेसं 1556 नींवक स्तर पर फंसल अछि। 3836 प्लिंथ स्तर तक पहुंचल अछि। 6898 केर प्रगति मात्र लिंटर धरि अछि। 613 केर छत ढ़लाइ भऽ गेल अछि मुदा केवाड़ि खिड़की लगेबाक काजबांकी अछि। पहिले पंचायतक एक्कहिँ अभियंता पर सभटा काज देखबाक चाकरी छल मुदा आब विभिन्न कर्मीक बहालीक प्रक्रिया पूरा कऽ लेल गेल अछि।
 जनवरी 1955 केँ तत्कालीन मुख्यमंत्री श्रीकृष्ण सिंह भुतहा गाममे माटि रखलनि आ कोसी पर तटबंधक निर्माण शुरु भेल। तटबंधक निर्माणक संगे सुपौल, सहरसा, मधुबनी आ दरभंगा जिलाक कुल 386 गामक लोक लग पुनर्वासक समस्या ठाढ़ भेल। 1960 धरि मात्र 70 गाम केँ पुनर्वासित कएल जा सकल छल। 1972-73 धरि लगभगि 54 हजार पुनर्वास योग्य परिवार सऽ 32 हजार 540 परिवार केँ तटबंधक बाहर बसेबाक लेल गृह निर्माणक पहिल किस्त भेटल छल जाहिमे सऽ 10,580 परिवार केँ दोसरो किस्त भेटल मुदा तेसर आ अंतिम किस्त किनको नहि भेटि सकल छल। धीरे-धीरे पुनर्वासक अधिकांश जमीन पर जल जमाव बढ़य लागल आ लोक अप्पन पुस्तैनी जमीन पर आबय लगला। संभवतः सरकार केँ ऐहन लागल जे लोककेँ अप्पन पैतृक संपत्तिक मोह नहि खत्म भऽ रहल अछि ताहिलेल लोक गाम आपस लौटि रहल छथि आ पुनर्वासक काजपूरा होएबासं पहिले समाप्त भऽ गेल। आर्थिक पुनर्वासक परिकल्पना सेहो पूर्ण नहि भऽ सकल। सरकार द्वारा बनाओल गेल कोसी पीड़ित विकास प्राधिकार मात्रे कागज धरि सीमित रहल।
 कोसी महासेतु निर्माणक वक्त जखन कोसी तटबंधक बीच गाईड बांधक निर्माण कएल गेल तऽ तटबंधक बीच बसल 20 गोट गाम पूर्ण रुपे विस्थापित भऽ गेल। कोसीक मुख्य धारा एहि गामक बीचसं निकलि गेल। परिणाम इ भेल जे एहि गाममे बसल आबादी जिनक आर्थिक स्थिति कनिक नीक छल तटबंधक बाहर अन्यत्र जा बसल। बांकी लोक या तऽ तटबंध कछेर या सीपेज एरियामे यत्र-तत्र बसि गेला। शुरुआतीदिनमे इ सभ अप्पना विरोध जतौलनि। हिनका सामने फिर आश्वासनक पेटारी खोलल गेल। एहिमे सऽ जे महादलित परिवारअछि ओहिमे सऽ किछु केँ सरकारक नव योजनाक अंर्तगत जमीन उपलब्ध कराओल गेल मुदा बांकी आइयो अप्पन हाल पर. . । 